ದಲಿತನೊಬ್ಬ ಇಲ್ಲ ಎನ್ನುವುದನ್ನು ಸಹಿಸಲಾಗದ ಮೇಲ್ಜಾತಿಯವರು ಅವನನ್ನು ಕೊಂದು ಬಿಟ್ಟರು ಲಕ್ನೋ,ಆ.17: ಉತ್ತರ ಪ್ರದೇಶದ ಅಝಮ್ಗಡ ಜಿಲ್ಲೆಯ ಬನ್ಸ್ಗಾಂವ್ ಗ್ರಾಮದಲ್ಲಿ ಸುಮಾರು 300 ಕುಟುಂಬಗಳು ಪರಿಶಿಷ್ಟ ಜಾತಿಗಳಿಗೆ ಸೇರಿದ್ದರೆ ಕೇವಲ 30 ಕುಟುಂಬಗಳು ಬ್ರಾಹ್ಮಣರು ಮತ್ತು ಠಾಕೂರ್ಗಳದ್ದಾಗಿವೆ. ರಾಜ್ಯದ ಹಲವು ಕಡೆಗಳಂತೆ ಇಲ್ಲಿಯೂ ಬ್ರಾಹ್ಮಣರು ಮತ್ತು ಠಾಕೂರ್ಗಳು ಅಧಿಕಾರದಿಂದ ವಂಚಿತರಾಗಿದ್ದಾರೆ. ಗ್ರಾಮದ ಪ್ರಧಾನನಾಗಿದ್ದ ಸತ್ಯಮೇವ ಜಯತೆ 42 ದಲಿತ ವರ್ಗಕ್ಕೆ ಸೇರಿದ್ದು ಮೇಲ್ವರ್ಗದವರ ತಾಳಕ್ಕೆ ತಕ್ಕಂತೆ ಕುಣಿಯುತ್ತಿರಲಿಲ್ಲ. ಕಳೆದ ಶುಕ್ರವಾರ ಮೇಲ್ವರ್ಗಕ್ಕೆ ಸೇರಿದವರು ಆತನನ್ನು ಗುಂಡಿಟ್ಟು ಕೊಲೆ ಮಾಡಿದ್ದಾರೆ. ಮರುದಿನ ಗ್ರಾಮದಲ್ಲಿ ಭಾರೀ ಸಂಖ್ಯೆಯಲ್ಲಿ ಪೊಲೀಸರು ಹಾಜರಿದ್ದು, ಮೇಲ್ಜಾತಿಗಳ ಮನೆಗಳು ಬೀಗ ಹಾಕಿಕೊಂಡಿದ್ದವು. ಠಾಕೂರ್ಗಳ ಮಾತಿಗೆ ಮಣಿಯದ್ದಕ್ಕಾಗಿ ಆತನನ್ನು ಕೊಲೆ ಮಾಡಲಾಗಿದೆ ಎಂದು ಗ್ರಾಮಸ್ಥರು ಆರೋಪಿಸಿದ್ದಾರೆ. ಈ ಘಟನೆಯ ಹಿಂದೆಯೇ ಇನ್ನೊಂದು ದುರಂತವು ಗ್ರಾಮದಲ್ಲಿ ನಡೆದಿದೆ. ಸತ್ಯಮೇವನ ಹತ್ಯೆಯನ್ನು ವಿರೋಧಿಸಿ ಶನಿವಾರ ಗ್ರಾಮಸ್ಥರು ನಡೆಸಿದ್ದ ಪ್ರತಿಭಟನೆಯ ಸಂದರ್ಭ ಸೂರಜ್ ಎಂಬ ಎಂಟರ ಹರೆಯದ ಬಾಲಕ ವಾಹನವೊಂದಕ್ಕೆ ಸಿಲುಕಿ ಸ್ಥಳದಲ್ಲಿಯೇ ಸಾವನ್ನಪ್ಪಿದ್ದಾನೆ. ಸೂರಜ್ ಸಾವಿಗೆ ಪೊಲೀಸ್ ವಾಹನ ಕಾರಣ ಎಂದು ಆತನ ಕುಟುಂಬಸ್ಥರು ಆರೋಪಿಸಿದ್ದಾರೆ. ಸತ್ಯಮೇವ ಹತ್ಯೆಗೆ ಸಂಬಂಧಿಸಿದಂತೆ ಪೊಲೀಸರು ವಿವೇಕ ಸಿಂಗ್ ಅಲಿಯಾಸ್ ಭೋಲು,ಸೂರ್ಯಾಂಶ ಕುಮಾರ ದುಬೆ,ಬೃಜೇಂದ್ರ ಸಿಂಗ್ ಅಲಿಯಾಸ್ ಗಪ್ಪು ಮತ್ತು ವಾಸಿಮ್ ಎನ್ನುವವರ ವಿರುದ್ಧ ಪ್ರಕರಣವನ್ನು ದಾಖಲಿಸಿಕೊಂಡಿದ್ದಾರೆ. ಈ ಪೈಕಿ ದುಬೆ ವಿರುದ್ಧ ಕೊಲೆಯತ್ನ ಸೇರಿದಂತೆ ಐದು ಇತರ ಪ್ರಕರಣಗಳಿವೆ. ಕೊಲೆಯ ಉದ್ದೇಶವೇನು ಎನ್ನುವುದು ಇಲ್ಲಿ ಮುಖ್ಯವಲ್ಲ. ಚುನಾಯಿತ ವ್ಯಕ್ತಿಯ ಕೊಲೆ ಅತ್ಯಂತ ಗಂಭಿರ ಅಪರಾಧವಾಗಿದೆ ಎಂದು ಡಿಐಜಿ ಸುಭಾಷ್ಚಂದ್ರ ದುಬೆ ಹೇಳಿದ್ದಾರೆ. ಸೂರಜ್ ಪೊಲೀಸ್ ವಾಹನದ ಚಕ್ರಕ್ಕೆ ಸಿಲುಕಿ ಕೊಲ್ಲಲ್ಪಟ್ಟಿದ್ದಾನೆ ಎಂಬ ಆರೋಪ ಕುರಿತಂತೆ ಅವರು ಈ ಬಗ್ಗೆ ತನಿಖೆ ನಡೆಸಲಾಗುವುದು ಎಂದಷ್ಟೇ ಹೇಳಿದ್ದಾರೆ. ಅಂದ ಹಾಗೆ ಸಾಕಷ್ಟು ಚಿಂತನೆಯ ಬಳಿಕವಷ್ಟೇ ಸತ್ಯಮೇವ ಜಯತೆಗೆ ಹೆತ್ತವರು ಆ ಹೆಸರನ್ನಿಟ್ಟಿದ್ದರು. ಸತ್ಯಮೇವನ ಸೋದರಳಿಯ ಹುಟ್ಟಿದಾಗ ಗುಲಾಮಗಿರಿಯನ್ನು ನಿರ್ಮೂಲನಗೊಳಿಸಿದ್ದ ಅಮೆರಿಕದ ಅಧ್ಯಕ್ಷರಾಗಿದ್ದ ಅಬ್ರಹಾಂ ಲಿಂಕನ್ ಬಗ್ಗೆ ಓದಿದ್ದ ಕುಟುಂಬದ ಹಿರಿಯರೋರ್ವರು ಲಿಂಕನ್ ಎಂದೇ ನಾಮಕರಣ ಮಾಡಿದ್ದರು. ಸತ್ಯಮೇವನ ಸೋದರ ಸಂಬಂಧಿ ರಾಮು ರಾಮ ಎಂಬ ಹೆಸರು ಹೊಂದಿದ್ದಾನೆ. ಇತ್ತೀಚಿನ ದಿನಗಳಲ್ಲಿ ಸತ್ಯಮೇವ ಮತ್ತು ಠಾಕೂರ್ಗಳ ನಡುವೆ ಹಲವಾರು ಬಾರಿ ಜಗಳಗಳು ನಡೆದಿದ್ದವು ಎಂದು ಆತನ ಕಾರ್ಯಗಳಲ್ಲಿ ನೆರವಾಗುತ್ತಿದ್ದ ಲಿಂಕನ್ ತಿಳಿಸಿದ್ದಾನೆ. ಸತ್ಯಮೇವನ ಏಳಿಗೆ ಮತ್ತು ತಮ್ಮೆದುರು ಆತ ತಲೆಯೆತ್ತಿ ನಡೆಯುತ್ತಿದ್ದುದು ಅವರಲ್ಲಿ ಮತ್ಸರವನ್ನುಂಟು ಮಾಡಿತ್ತು. ದಲಿತ ವ್ಯಕ್ತಿಯೊಬ್ಬ ತಮಗೆ ಇಲ್ಲ ಎಂದು ಹೇಳುತ್ತಿದ್ದುದನ್ನು ಸಹಿಸದ ಅವರು ಆತನನ್ನು ಹತ್ಯೆ ಮಾಡಿದ್ದಾರೆ ಎಂದು ಲಿಂಕನ್ ಆರೋಪಿಸಿದ್ದಾನೆ. ಲಿಂಕನ್ ಸೂರ್ಯಾಂಶ ಕುಮಾರ ದುಬೆ ವಿರುದ್ಧ ನಿರ್ದಿಷ್ಟವಾಗಿ ದೂರಿದ್ದಾನೆ. ತಾನು ಗ್ರಾಮದಲ್ಲಿ ನೆಲೆಸಿದ್ದೇನೆ ಎನ್ನುವುದನ್ನು ದೃಢೀಕರಿಸಿ ತನಗೆ ಪ್ರಮಾಣಪತ್ರವನ್ನು ನೀಡುವಂತೆ ದುಬೆ ಸತ್ಯಮೇವನ ಮೇಲೆ ಒತ್ತಡ ಹೇರುತ್ತಿದ್ದ. ಕಳೆದ ಕೆಲವು ವಾರಗಳಲ್ಲಿ ಆತ ಮೂರು ಬಾರಿ ಸತ್ಯಮೇವನನ್ನು ಭೇಟಿಯಾಗಿದ್ದ ಮತ್ತು ಸತ್ಯಮೇವ ಆತನ ಬೇಡಿಕೆಯನ್ನು ನಿರಾಕರಿಸುತ್ತಲೇ ಬಂದಿದ್ದ. ನಮ್ಮಿಂದ ತಮಗೆ ಯಾವುದೇ ಸಮಸ್ಯೆಯಿಲ್ಲ ಎಂದು ಠಾಕೂರರು ಮೇಲ್ನೋಟಕ್ಕೆ ತೋರಿಸಿಕೊಳ್ಳುತ್ತಿದ್ದರಾದರೂ ದಲಿತರು ಧ್ವನಿಯನ್ನು ಹೊಂದಿರುವುದನ್ನು ಮತ್ತು ತಮಗೆ ಸಮನಾಗಿ ನಿಲ್ಲುವುದನ್ನು ಅವರು ದ್ವೇಷಿಸುತ್ತಿದ್ದರು. ನಮಗೆ ನಮ್ಮ ಜಾಗವನ್ನು ತೋರಿಸಲು ಅವರು ಈ ಹತ್ಯೆಯನ್ನು ಮಾಡಿದ್ದಾರೆ ಎಂದು ಲಿಂಕನ್ ಹೇಳಿದ. ಲಿಂಕನ್ ಹೇಳಿಕೆಯಂತೆ ಕೊಲೆಯ ಬಳಿಕ ಸತ್ಯಮೇವನ ತಾಯಿಯನ್ನು ಭೇಟಿಯಾಗಿದ್ದ ನಾಲ್ವರು ಆರೋಪಿಗಳು,ತಾವು ಸತ್ಯಮೇವನ ಕೊಲೆ ಮಾಡಿದ್ದೇವೆ ಮತ್ತು ಹೋಗಿ ಆತನ ಹೆಣವನ್ನು ನೋಡಿ ಎಂದು ತಿಳಿಸಿದ್ದರು. ವಿವೇಕ ಸಿಂಗ್ ಶುಕ್ರವಾರ ಸಂಜೆ ಮನೆಗೆ ಬಂದು ಪತಿಯನ್ನು ತನ್ನ ಬೈಕ್ನಲ್ಲಿ ಸಮೀಪದ ಕೊಳವೆಬಾವಿ ಬಳಿಗೆ ಕರೆದೊಯ್ದಿದ್ದ. ಅಲ್ಲಿಂದ ನಾಲ್ವರೂ ಆರೋಪಿಗಳು ಸೇರಿಕೊಂಡು ಸಿಂಗ್ಗೆ ಸೇರಿದ್ದ ಕೆರೆಯ ಬಳಿ ಕರೆದೊಯ್ದು ಅಲ್ಲಿ ಗುಂಡು ಹಾರಿಸಿ ಕೊಂದಿದ್ದಾರೆ ಎಂದು ಸತ್ಯಮೇನ ಪತ್ನಿ ಮುನ್ನಿಬಾಯಿ ಎಫ್ಐಆರ್ನಲ್ಲಿ ಆರೋಪಿಸಿದ್ದಾಳೆ. ಸತ್ಯಮೇವ ದಂಪತಿಗೆ ಮೂವರು ಮಕ್ಕಳಿದ್ದು,ಹಿರಿಯ ಮಗನಿಗೆ ಇನ್ನೂ ಹನ್ನೆರಡು ವರ್ಷ ದಾಟಿಲ್ಲ. ದಂಪತಿ ಸುಮಾರು 30 ಸದಸ್ಯರಿರುವ ಕೂಡುಕುಟುಂಬದಲ್ಲಿ ವಾಸವಿದ್ದರು. ತಿಂಗಳ ಹಿಂದೆ ಸಾರ್ವಜನಿಕ ಜಮೀನೊಂದಕ್ಕೆ ಸಂಬಂಧಿಸಿದಂತೆ ಆರೋಪಿಗಳ ಪೈಕಿ ಗಪ್ಪು ಮತ್ತು ಸತ್ಯಮೇವ ನಡುವೆ ವಿವಾದ ಉಂಟಾಗಿತ್ತು ಎಂದು ಕೋಲ್ಕತಾದಲ್ಲಿ ಸರಕಾರಿ ಹುದ್ದೆಯಲ್ಲಿರುವ ರಾಮು ರಾಮ ಪೊಲೀಸರಿಗೆ ತಿಳಿಸಿದ್ದಾನೆ. ಗ್ರಾಮದಲ್ಲಿಯ ದಲಿತರು ವಿದ್ಯಾವಂತರಾಗಿರುವುದೂ ಮೇಲ್ಜಾತಿಗಳ ಅಸಮಾಧಾನವನ್ನು ಹೆಚ್ಚಿಸಿದೆ. ಕಠಿಣ ಪರಿಶ್ರಮ ಮತ್ತು ಶಿಕ್ಷಣದಿಂದಾಗಿ ತಮ್ಮ ಕುಟುಂಬವು ಈಗ ಗ್ರಾಮದಲ್ಲಿ 15 ಬಿಘಾ ಜಮೀನಿನ ಒಡೆತನವನ್ನು ಹೊಂದಿದೆ ಮತ್ತು ಸತ್ಯಮೇವನನ್ನು ಮೇಲ್ಜಾತಿಗಳ ಜನರು ದ್ವೇಷಿಸಲು ಇದೂ ಒಂದು ಕಾರಣವಾಗಿತ್ತು ಎಂದು ಲಿಂಕನ್ ತಿಳಿಸಿದ. ಸ್ವಾತಂತ್ರ್ಯ ದಿನಕ್ಕೆ ಮುನ್ನ ಎರಡು ಸಾವುಗಳು ಸಂಭವಿಸಿರುವುದು ದುಃಖಕರವಾಗಿದೆ. ದಲಿತರ ವಿರುದ್ಧ ತಾರತಮ್ಯ ಮತ್ತು ಅವರ ಕೊಲೆಗಳು ನಡೆಯುತ್ತಿದ್ದರೆ ಹಿಂದಿನ ಎಸ್ಪಿ ಮತ್ತು ಈಗಿನ ಬಿಜೆಪಿ ಸರಕಾರದ ನಡುವೆ ವ್ಯತ್ಯಾಸವೇನು ಎಂದು ಬಿಎಸ್ಪಿ ನಾಯಕಿ ಮಾಯಾವತಿ ಟ್ವಿಟರ್ನಲ್ಲಿ ಪ್ರಶ್ನಿಸಿದ್ದಾರೆ. ಗ್ರಾಮದಲ್ಲಿ ಪರಿಸ್ಥಿತಿ ನಿಯಂತ್ರಣದಲ್ಲಿದೆ. ಆರೋಪಿಗಳ ವಿರುದ್ಧ ಗೂಂಡಾ ಕಾಯ್ದೆ,ಗ್ಯಾಂಗ್ಸ್ಟರ್ ಕಾಯ್ದೆ ಮತ್ತು ರಾಷ್ಟ್ರಿಯ ಸುರಕ್ಷತಾ ಕಾಯ್ದೆಎನ್ಎಸ್ಎಗಳನ್ನು ಹೇರಲಾಗಿದೆ. ಆರೋಪಿಗಳ ಕುರಿತು ಮಾಹಿತಿಗಾಗಿ 25,000 ರೂ.ಬಹುಮಾನವನ್ನೂ ಘೋಷಿಸಲಾಗಿದೆ. ಅವರ ಕುಟುಂಬ ಸದಸ್ಯರನ್ನು ವಶಕ್ಕೆ ಪಡೆಯಲಾಗಿದೆ. ಎಲ್ಲ ನಾಲ್ವರೂ ಆರೋಪಿಗಳನ್ನು ಶೀಘ್ರವೇ ಬಂಧಿಸಲಾಗುವುದು ಎಂದು ಡಿಐಜಿ ದುಬೆ ತಿಳಿಸಿದ್ದಾರೆ. ಕೃಪೆ: indianexpress.com